钦定古今图书集成/明伦汇编/皇极典/第213卷 > 删府元龟 > 《汉纪后论》五代史
## 钦定古今图书集成/明伦汇编/皇极典/第213卷 > 删府元龟 > 《汉纪后论》五代史

呜呼！人君即位称元年，常事尔，古不以为重也。孔子
未修《春秋》，其前固已如此。虽暴君昏主妄庸之史，其
记事先后远近，莫不以岁月一二数之，乃理之自然
也。其谓一为“元”，亦未尝有法，盖古人之语尔。及后世
曲学之士，始谓孔子书“元年”为《春秋》大法，遂以改元
为重事。自汉以后，又名年以建元，而正伪纷杂，称号
遂多，不胜其纪也。五代，乱世也，其事无法而不合于
理者多矣，皆不足道也。至其年号乖错，以惑后世，则
不可以不明。初，梁太祖以乾化二年遇弑，明年末帝
已诛友珪，黜其凤历之号，复称乾化三年，尚为有说。
至汉高祖建国，黜晋出帝开运四年，复称天福十二
年者，何哉？盖以其爱憎之私尔。方出帝时，汉高祖居
太原，当愤愤下视晋，而晋亦阳优礼之，幸而未见其
隙。及契丹灭晋，汉未尝有赴难之意，出帝已北迁，方
阳以兵声言追之，至土门而还。及其即位改元，而黜
开运之号，则其用心可知矣。盖其于出帝无复君臣
之义，而幸祸以为利者，其素志也，可胜叹哉！夫所谓
“有诸中，必形于外”者，其见于是乎？